哭曼卿
作者：歐陽修
朝代：宋

paragraphs: 嗟我識君晚，君時猶壯夫。
信哉天下奇，落落不可拘。
軒昂懼驚俗，自隱酒之徒。
一飲不計斗，傾河竭崑墟。
作詩幾百篇，錦組聯瓊琚。
時時出險語，意外研精麤。
窮奇變雲煙，搜怪蟠蛟魚。
詩成多自寫，筆法顔與虞。
旋棄不復惜，所存今幾餘。
往往落人間，藏之比明珠。
又好題屋壁，虹蜺隨卷舒。
遺蹤處處在，餘墨潤不枯。
朐山頃歲出，我亦斥江湖。
乖離四五載，人事忽焉殊。
歸來見京師，心老貌已癯。
但驚何其衰，豈意今也無。
才高不少下，闊若與世踈。
驊騮當少時，其志萬里塗。
一旦老伏櫪，猶思主山芻。
天兵宿西北，狂兒尚稽誅。
而令壯士死，痛惜無賢愚。
歸魂渦上田，露草荒春蕪。